b'\n_START_ARTICLE_\nMoko\xc5\xbe\n_START_SECTION_\nOpis\n_START_PARAGRAPH_\nIma \xc4\x8dokat trup s kratkim repom in dolgim vratom ter dolgim, ostrim in rahlo navzdol zakrivljenim kljunom. Spolov po operjenosti in telesnih merah ni mogo\xc4\x8de zanesljivo lo\xc4\x8diti. Odrasli moko\xc5\xbei merijo v dol\xc5\xbeino 23 do 26 cm, od tega kljun 3 do 4,5 cm. So temne barve z izjemo belih podrepnih peres. Po zgornjem delu telesa so olivno rjave barve s \xc4\x8drnimi pikami, po grlu, prsih in obrazu sivomodre, boki in prsa pa so \xc4\x8drni z ozkimi belimi \xc4\x8drtami. Kljun je \xc5\xbeivorde\xc4\x8d spodaj in temen po zgornji strani ter na konici. Mladi\xc4\x8di so svetlej\xc5\xa1i, z belo obarvanostjo grla in sredine prsi, po ostalem sprednjem delu pa rjavkasti in rahlo belo progasti._NEWLINE_Ogla\xc5\xa1a se z vrsto razli\xc4\x8dnih zvokov, od katerih je najprepoznavnej\xc5\xa1e cviljenje, ki spominja na pra\xc5\xa1i\xc4\x8dka. Je pla\xc5\xa1en pti\xc4\x8d, ki se ve\xc4\x8dino \xc4\x8dasa zadr\xc5\xbeuje med gostim rastjem. Je oportunisti\xc4\x8den vsejed, v glavnem pa se prehranjuje z nevreten\xc4\x8darji, kot so pijavke, razni \xc4\x8drvi, pol\xc5\xbei in veliko razli\xc4\x8dnih \xc5\xbeu\xc5\xbeelk ter njihovih li\xc4\x8dink. Loti se tudi manj\xc5\xa1ih vreten\xc4\x8darjev (pti\xc4\x8di, ribe, sesalci), ki jih ubije sam ali poje kot mrhovino. Rastlinska hrana ima ve\xc4\x8djo vlogo jeseni in pozimi. Gnezditvena sezona traja od zgodnje pomladi oz. kasneje v severnej\xc5\xa1ih predelih obmo\xc4\x8dja raz\xc5\xa1irjenosti. Moko\xc5\xbei so monogamni in par intenzivno brani svoj teritorij v \xc4\x8dasu gnezditve. Samo gnezdo ve\xc4\x8djidel zgradi samec rahlo nad nivojem vode, samica pa vanj izle\xc5\xbee 6 do 11 jajc. Par se izmenjuje pri valjenju, ki traja okrog tri tedne. Mladi\xc4\x8di so begavci, samostojni postanejo po nadaljnjih treh do \xc5\xa1tirih tednih.\n_START_SECTION_\nHabitat in raz\xc5\xa1irjenost\n_START_PARAGRAPH_\nMoko\xc5\xbe gnezdi v gosto zara\xc5\xa1\xc4\x8denih mokri\xc5\xa1\xc4\x8dih s stoje\xc4\x8do ali po\xc4\x8dasi teko\xc4\x8do vodo, ki je lahko sladka ali polslana. Pozimi se zadr\xc5\xbeuje v bolj raznolikih vla\xc5\xbenih habitatih, kot so go\xc5\xa1\xc4\x8dave, zmrzal pa ga pre\xc5\xbeene v bolj odprte kraje, kot so jarki, odlagali\xc5\xa1\xc4\x8da odpadkov in vrtovi._NEWLINE_Raz\xc5\xa1irjen je po ve\xc4\x8dini Evrazije, od Islandije in Britanskega oto\xc4\x8dja z nekaj presledki do Sibirije, Korejskega polotoka, Kitajske in severne Japonske. Proti jugu se obmo\xc4\x8dje raz\xc5\xa1irjenosti razteza do Severne Afrike, Saudove Arabije in Tur\xc4\x8dija. Raz\xc5\xa1irjenost v Aziji je slabo poznana. Avtohtona populacija na Islandiji je okrog leta 1965 izumrla zaradi izgube habitatov in vnosa ameri\xc5\xa1kega minka, a se je moko\xc5\xbe tja znova raz\xc5\xa1iril z juga. Izguba habitatov ogro\xc5\xbea tudi preostanek populacije, vendar vrsta zaradi zelo velikega obmo\xc4\x8dja raz\xc5\xa1irjenosti in \xc5\xa1tevil\xc4\x8dnosti v svetovnem merilu ne velja za ogro\xc5\xbeeno._NEWLINE_V Sloveniji je najpogostej\xc5\xa1i v obalnem pasu, na Ljubljanskem barju in na severovzhodu dr\xc5\xbeave. Pozimi se umakne iz tistih predelov, kjer voda povsem zamrzne. V splo\xc5\xa1nem velja za redkega gnezdilca, ki je mo\xc4\x8dno ogro\xc5\xbeen zaradi izsu\xc5\xa1evanja mokri\xc5\xa1\xc4\x8d, \xc4\x8di\xc5\xa1\xc4\x8denja bre\xc5\xbein, sprememb vodnega re\xc5\xbeima ipd.\n_START_SECTION_\nEtimologija\n_START_PARAGRAPH_\nIme moko\xc5\xbea poleg imena druge mo\xc4\x8dvirske ptice moko\xc5\xbeke (grahaste tukalice) nekateri povezujejo s slovansko boginjo  Moko\xc5\xa1, vsi ti izrazi pa naj bi izhajali iz slovanskega korena *mok v pomenu \xc2\xbbmoker, vla\xc5\xbeen\xc2\xab.'